b'\n_START_ARTICLE_\nSpirit\n_START_PARAGRAPH_\nSpirit (uradna oznaka: MER-A) je prvo izmed dveh robotskih vozil v vesoljski odpravi Mars Exploration Rover. Na Mars je uspe\xc5\xa1no pristal 4. januarja 2004 ob 04:35 po UTC v kraterju Gusev pribli\xc5\xbeno 10 kilometrov stran od na\xc4\x8drtovane to\xc4\x8dke za pristanek. Po na\xc4\x8drtu naj bi deloval 90 marsovskih dni (pribli\xc5\xbeno 92 zemeljskih), vendar je uspe\xc5\xa1no prestal zimo na Marsu ko njegove son\xc4\x8dne celice zberejo premalo son\xc4\x8dne energije za normalno delovanje raziskovalne opreme in vo\xc5\xbenjo. Situacijo so dodatno poslab\xc5\xa1ali pe\xc5\xa1\xc4\x8deni viharji na Marsu, ki so prekrili son\xc4\x8dne celice s peskom, a jih je vsaki\xc4\x8d delno o\xc4\x8distil veter._NEWLINE_Od takrat je Spirit deloval ve\xc4\x8d kot 6 let. V tem \xc4\x8dasu se je ukvarjal predvsem z zbiranjem in analizo vzorcev kamnin s povr\xc5\xa1ja ter fotografiranjem okolice. Prevozil je skoraj 8 km._NEWLINE_1. maja 2009 se je med vo\xc5\xbenjo zagozdil v sipek pesek na zahodnem pobo\xc4\x8dju kraterja. Kljub poskusom re\xc5\xa1evanja je Spirit, ki mu delujejo samo \xc5\xa1e \xc5\xa1tiri kolesa od \xc5\xa1estih, ostal ujet. Pri Nasi so se zato v za\xc4\x8detku leta 2010 odlo\xc4\x8dili, da bo vozilo ostalo tam in se preusmerilo v raziskave, ki zahtevajo nepremi\xc4\x8dno platformo._NEWLINE_Po enem letu neuspe\xc5\xa1nih poskusov vzpostavitve ponovnega stika s Spiritom, so s 25. majem 2011 opustili vse nadaljnje poskuse komuniciranja. Misija se je tako kon\xc4\x8dala po \xc5\xa1estih letih, dveh mesecih in 19 dneh, kar je ve\xc4\x8d kot petindvajsetkrat dlje od prvotno na\xc4\x8drtovanega trajanja.'